ΑΝΙΜΑ - Σύλλογος Προστασίας και Περίθαλψης Άγριας Ζωής

Τετραήμερη απόδραση στο δροσερό Πήλιο 1-4/8
2025-08-01 07:00 - 2025-08-04 21:00 (Europe/Athens)
Η Greenway Experience και η ΑΝΙΜΑ μας προτείνουν μία ακόμη εκδρομή πολλαπλών δυνατοτήτων: Πάμε Πήλιο για τέσσερις ημέρες, από την Παρασκευή 1/8 μέχρι τη Δευτέρα 4/8, με διαμονή σε ένα από τα ομορφότερα χωριά, την Πορταριά, με υπέροχη θέα, πηγές και μια δροσερή κεντρική πλατεία με ταβέρνες και καφέ. Η εκδρομή έχει ως μοναδικό στόχο την αναψυχή αλλά παρέχει πολλές δυνατότητες φωτογράφισης τοπίου και άγριας φύσης, μονοπατιών, παραδοσιακών οικισμών και πηλιορείτικων αρχοντικών.
Δηλώσεις ενδιαφέροντος ΕΔΩ!
Όπως πάντα, θα έχουμε ενημέρωση για περιβαλλοντικά θέματα, την ιστορία και τη μυθολογία, την αρχιτεκτονική και τα αρχοντικά των παραδοσιακών οικισμών. Η παρατήρηση πουλιών θα είναι περιορισμένη λόγω εποχής, αλλά οποτεδήποτε περνάμε από δάσος θα ακούμε γαλαζοπαπαδίτσες, καλόγερους, σπίνους, αηδόνια, κοτσύφια και ενδεχομένως άλλα δασικά είδη. Θα είμαστε όμως στην καλύτερη περίοδο για καταγραφή και φωτογράφιση της χλωρίδας που θα συναντήσουμε.
Το πρόγραμμα περιλαμβάνει το Τραινάκι του Πηλίου, μπάνιο στη θάλασσα, περπάτημα σε γραφικές διαδρομές, γνωριμία με την αρχιτεκτονική, την ιστορία, την παράδοση και το ανυπέρβλητο φυσικό περιβάλλον. Το Πήλιο φημίζεται για τα αγριολούλουδα και τα χίλια βότανα, τις μηλοκαλλιέργειες, το συμπαγές δάσος καστανιάς και τα πλατάνια που μας σκιάζουν ως την παραλία. Στις ταβέρνες θα μπορούμε να δοκιμάσουμε γαλοτύρι και ντόπια πιάτα, όπως γεμιστούς κολοκυθοανθούς.
Ειδικότερα, το πρόγραμμα έχει ως εξής:
Την Παρακευή 1/8 έχουμε πρωινή αναχώρηση από την Ομόνοια και στάση στα Καμένα Βούρλα. Οι απελευθερώσεις με την ΑΝΙΜΑ θα γίνουν εκεί, σε μικρό παραλιακό υγρότοπο. Στο Βόλο θα γίνει επίσκεψη στο Μουσείο Ιστορίας της πόλης του Βόλου, μια και η ιστορία Πηλίου και Βόλου συνδέονται άμεσα. Θα καταλύσουμε στο ξενοδοχείο ΠΕΛΙΑΣ πάνω στη δροσερή κεντρική πλακόστρωτη πλατεία της Πορταριάς. Το απόγευμα θα επισκεφθούμε το Λαογραφικό Μουσείο της Πορταριάς και θα περπατήσουμε στο σκιερό Μονοπάτι των Κενταύρων με το ποταμάκι. Στην πλατεία έχουμε όλες τις επιλογές σε ταβέρνες με μενού για όλα τα γούστα.
Το Σάββατο 2/8 θα κάνουμε Γύρο του Πηλίου: Θα πάμε μέσω Βόλου και Αγριάς στα Άνω Λεχώνια, όπου και η αφετηρία για το Τραινάκι του Πηλίου. Θα απολαύσουμε την απίστευτη διαδρομή με τοξωτά γεφύρια και μεταλλικές γέφυρες, που σχεδίασε τον 19ο αιώνα ο ευρηματικός μηχανικός – Εβαρίστο Ντε Κίρικο, πατέρας του γνωστού ζωγράφου Τζόρτζιο Ντε Κίρικο. Ακολουθεί η βόλτα στις Μηλιές, η ξενάγηση στην εκκλησία των Ταξιαρχών στη Τσαγκαράδα και το μπάνιο στο Μυλοπόταμο με τις σπηλιές του. Συνιστούμε καφέ-γλυκό σε ένα δροσερό αναψυκτήριο με θέα στο πέλαγο, δύο βήματα από το κεντρικό parking. Μεσημεριανό προτείνουμε σε επιλεγμένη ταβέρνα στην Τσαγκαράδα με θέα και προσεγμένο φαγητό. Απαραίτητο συμπλήρωμα καφές-γλυκό-παγωτό στη κεντρική πλατεία Πλατάνου της Αγίας Παρασκευής και ενημέρωση για τα γειτονικά αρχοντικά, την ιστορία τους και τους ξενιτεμένους χορηγούς τους.
Την Κυριακή 3/8 πάμε Χορευτό περνώντας από τη Ζαγορά και θα πιούμε ένα καφέ στο πολύ γραφικό Πουρί με υπερυψωμένη πλατεία. Στο Χορευτό θα συνδυάσουμε μπάνιο και χαλάρωση στη σκιά των δέντρων. Φαγητό προτείνουμε στον Κισσό. Εδώ θα ξεναγηθούμε στην εκκλησία της Αγίας Μαρίνας του 17ου αιώνα με τις ιδιαίτερες λαϊκότροπες τοιχογραφίες του ζωγράφου Παγώνη. Θα κάνουμε τη βόλτα μας στην πλατεία του Κισσού, θα πιούμε τον καφέ μας και μπορούμε να προμηθευτούμε σπιτικά χειροποίητα γλυκά του κουταλιού, μαρμελάδες και λικεράκια από φρούτα της περιοχής.
Τη Δευτέρα 4/8 αποχαιρετούμε την Πορταριά αλλά επισκεπτόμαστε το πρωί με το λεωφορείο τη γειτονική Μακρυνίτσα, που είναι ακόμη δροσερή και ευχάριστη. Φωτογραφίζουμε τα αρχοντικά της, θαυμάζουμε την αρχιτεκτονική, την αισθητική και τις επιδόσεις των μαστόρων. Κατεβαίνοντας προς το Βόλο, ακολουθεί στην Ανακασιά το Μουσείο του λαϊκού ζωγράφου Θεόφιλου, που έζησε στη Μυτιλήνη αλλά και στο Πήλιο. Κατόπιν θα πάμε στην παραλία Σουτραλί στην Αγριά και θα γευματίσουμε σε μια από τις ψαροταβέρνες με τσιπουρομεζέδες. Η βουτιά πριν το γεύμα θα είναι προαιρετική ανάλογα με τις συνθήκες. Γυρίζοντας στην Αθήνα θα έχουμε συμπληρώσει τον Ιούλιο με μοναδικές και ευχάριστες εμπειρίες!
Φεύγοντας από την Αθήνα δεν κουβαλάμε μαζί μας τον “αέρα” της πόλης! Ερχόμαστε με την καλή μας διάθεση να γνωρίσουμε το δροσερό Πήλιο και τους ανθρώπους του!
Παίρνουμε μαζί μας κυάλια, φωτογραφικές μηχανές, παγούρι, καπελάκι, μαγιό και αντηλιακό.

Πρόγραμμα εκδρομής (PDF)
Περισσότερες πληροφορίες: 6974510976, 6937947072, greenwayexperience1@gmail.com

Τριήμερη Απόδραση στα Τζουμέρκα 5-7 Ιουλίου 2025 -
2025-07-05 07:00 - 2025-07-07 21:00
Τζουμέρκα 5-7 Ιουλίου 2025: Εκεί όπου η φύση αφηγείται την ιστορία της!
Η Greenway Experience και η ΑΝΙΜΑ μας καλούν να ανακαλύψουμε μαζί το Εθνικό Πάρκο Τζουμέρκων. Τα Τζουμέρκα είναι μια από τις πιο παρθένες περιοχές της Ελλάδας, στην οποία πηγαίνουμε για πρώτη φορά. Φιλοξενούν δεκάδες βουνοκορφές, πλούσια δάση, ποτάμια και καταρράκτες, προσφέροντας ένα μοναδικό μωσαϊκό οικοσυστημάτων. Τα χωριά της περιοχής θα μας δώσουν όμως και την αίσθηση για το πως επιβίωσε ο άνθρωπος δαμάζοντας δύσκολα τη φύση και κτίζοντας πέτρινα αριστουργήματα.
Η εκδρομή μας θα γίνει Σάββατο 5/7 με Δευτέρα 7/7, υλοποιείται συνοδεία πιστοποιημένου Ξεναγού Εθνικών Δρυμών και έχει βατές διαδρομές. Η διαμονή μας θα γίνει σε ξενοδοχείο στα Πράμαντα σε υψόμετρο 784 μέτρων στις βόρειες πλευρές των Τζουμέρκων.
Δηλώσεις ενδιαφέροντος εδώ!

Αναλυτικά η εκδρομή:
Στα νότια της Ηπείρου, εκεί όπου η φύση παραμένει αγνή και ανόθευτη, στέκονται αγέρωχα τα Τζουμέρκα – ένα από τα ομορφότερα βουνά της χώρας μας. Πάνω από τα σύννεφα υψώνονται οι κορυφές της Στρογγούλας και των γύρω βουνοκορφών, με το χαρακτηριστικό τους ανάγλυφο, σαν να επιπλέουν ανάμεσα σε ουρανό και γη, χαρίζοντας μια αίσθηση ελευθερίας. Μέσα σε ένα τοπίο όπου κυριαρχούν η πέτρα, τα ορμητικά νερά και τα πυκνά δάση, θα ξεκινήσουμε ήπιες διαδρομές, που θα μας φέρουν κοντά στη φυσική ομορφιά και στην άγρια ζωή της περιοχής:

Από το πασίγνωστο γεφύρι της Πλάκας, όπου ο ποταμός Άραχθος κυλά ζωηρός, ενώ αποτελεί σημαντικό βιότοπο για τη βίδρα, μέχρι το εντυπωσιακό σπήλαιο της Ανεμότρυπας και τη μονή Κηπίνας, κάθε στάση θα μας συνδέει με τον μοναδικό χαρακτήρα των Τζουμέρκων.
Θα περπατήσουμε στους Καλαρρύτες και στο Συρράκο, δυο από τα ωραιότερα πέτρινα χωριά της Ηπείρου, με σπάνια αρχιτεκτονική και βαθιά πολιτιστική ρίζα. Θα αναζητήσουμε τα ίχνη της αργυροχρυσοχοΐας και τις ιστορίες των χωριών.
Στις ορεινές διαδρομές, κοντά στις αλπικές εκτάσεις, θα αναζητήσουμε το χρυσαετό, ένα από τα εμβληματικά αρπακτικά του βουνού, θα παρατηρήσουμε δασικά είδη πουλιών αλλά και σημάδια από την παρουσία του λύκου – ενός από τους πιο ακριβοθώρητους κατοίκους αυτού του άγριου παραδείσου.
Θα ανακαλύψουμε τους καταρράκτες της Κουιάσας, μιας περιοχής με πυκνή βλάστηση και δροσιά, όπου τα νερά αναβλύζουν κρυστάλλινα μέσα από ένα τοπίο γεμάτο ζωή και αποτελούν μια δροσερή ανάσα ανάμεσα στα έλατα.
Νωρίς το πρωί θα κάνουμε παρατήρηση πουλιών και φωτογράφιση άγριας ζωής. Κάθε απόγευμα θα επιστρέφουμε από την εξερεύνησή μας για να χαλαρώσουμε, να αγναντέψουμε το φως να πέφτει πάνω στις κορυφές περιμένοντας το φεγγάρι του Ιουλίου να υψωθεί πάνω από το βουνό, φωτίζοντας σιωπηλά και ρομαντικά τη νύχτα.

Ειδικότερα θα επισκεφθούμε:

Το γεφύρι της Πλάκας, ένα από τα μεγαλύτερα μονότοξα γεφύρια των Βαλκανίων, σύμβολο της παραδοσιακής ηπειρώτικης αρχιτεκτονικής και τη γειτονική ιστορική Μονή Μουχουστίου, Εισοδίων της Θεοτόκου. Σε κατάλληλο σημείο θα υλοποιήσουμε και απελευθερώσεις θεραπευμένων πουλιών από την ΑΝΙΜΑ.
Το Κέντρο Ενημέρωσης για το Εθνικό Πάρκο Τζουμέρκων στα Άγναντα και το πλούσιο Λαογραφικό Μουσείο Αγνάντων.
Το σπήλαιο της Ανεμότρυπας, με τους εντυπωσιακούς σταλακτίτες και σταλαγμίτες, που αποκαλύπτει τα γεωλογικά μυστικά της περιοχής.
Το ορειβατικό καταφύγιο Πραμάντων, από όπου θα απολαύσουμε πανοραμικές εικόνες των γύρω κορυφών.
Τη Μονή Αγίας Παρασκευής και Μονή Κηπίνας, χτισμένες σε απόκρημνα σημεία, που συνδυάζουν την πνευματικότητα και τη θρησκευτική παράδοση με το φυσικό κάλλος και τη θέα.
Το χωριό Καλαρρύτες, γνωστό για την παραδοσιακή αρχιτεκτονική και την ιστορία του στην αργυροχρυσοχοΐα.
Τους καταρράκτες Κουιάσας, ένα φυσικό θαύμα που αναδεικνύει τη δύναμη του νερού στο διαχρονικό του ταξίδι.
Το φημισμένο Συρράκο, ένα από τα πιο καλοδιατηρημένα βλαχοχώρια της Ηπείρου, που διατηρεί αναλλοίωτη την παραδοσιακή του μορφή. Εκεί θα επισκεφθούμε με οργανωμένη ξενάγηση και το Λαογραφικό Μουσείο – σπίτι του ποιητή Κώστα Κρυστάλλη.

Η εκδρομή μας δεν περιλαμβάνει απαιτητικές πεζοπορίες αλλά ήπιους περιπάτους που επιτρέπουν σε όλους να απολαύσουν με άνεση το φυσικό περιβάλλον, τον αέρα του δάσους και την ομορφιά των χώρων που θα επισκεφθούμε.
Η Greenway Experience και η ΑΝΙΜΑ, με την εμπειρία τους στις περιβαλλοντικές εκδρομές και με την αγάπη για την άγρια φύση, σας προσκαλούμε να συμμετάσχετε σε αυτήν την εκδρομή μακριά από τη ζέστη και την πολυκοσμία της πόλης!
Περισσότερες πληροφορίες: 6974510976, 6937947072, greenwayexperience1@gmail.com
Πρόγραμμα εκδρομής (PDF)

Ορεινή Ρούμελη 14-15/6/2025: Εκεί όπου η φύση αντιστέκεται
2025-06-14 07:30 - 2025-06-15 20:00
Η Greenway Experience και η ΑΝΙΜΑ μας καλούν να ανακαλύψουμε μαζί ένα σημαντικό τμήμα της Ρούμελης που περιλαμβάνει τα Βαρδούσια, την Οίτη και την Γκιώνα το Σ/Κ 14-15 Ιουνίου.
Αυτή τη φορά θα αφήσουμε πίσω τη βιασύνη της πόλης και θα επισκεφθούμε την καρδιά της Ορεινής Ρούμελης και τους τρεις γίγαντες, την Γκιώνα, τα Βαρδούσια και την Οίτη. Τα τρία βουνά υψώνονται και περιφρουρούν έναν από τους λιγότερο κατοικημένους και πιο αυθεντικούς τόπους της Ελλάδας. Εδώ η φύση κρατά τον πρώτο λόγο, χωρίς να χάνει τίποτα από την πρωτογενή της δύναμη. Εδώ η ζωή ανθίζει ελεύθερη σε δασικά λιβάδια, πυκνά δάση, δροσερά φαράγγια και πηγές που αναβλύζουν κρυστάλλινο νερό. Σε κατάλληλο σημείο θα γίνουν και οι απελευθερώσεις ειδών που έχουν λάβει περίθαλψη στην ΑΝΙΜΑ.
Η διαμονή μας θα γίνει στο ιστορικό κεφαλοχώρι Αθανάσιο Διάκο ή Άνω Μουσουνίτσα, στο ξενοδοχείο ΒΑΡΔΟΥΣΙΑ με ατέλειωτη θέα στις κορφές των τριών βουνών.
Δηλώσεις ενδιαφέροντος ΕΔΩ!

Αναλυτικότερα:
Θα γνωρίσουμε και τα τρία μαγικά βουνά: την Οίτη, τα Βαρδούσια και την Γκιώνα. Η Γκιώνα -το ψηλότερο βουνό της Νότιας Ελλάδας- στέκει με επιβλητικότητα, ενώ στην Οίτη, στο «βουνό των λουλουδιών», ξεδιπλώνονται χρωματιστά αγριολούλουδα, που αυτήν την εποχή είναι στην ακμή τους. Θα τα φωτογραφίσουμε και θα προσπαθήσουμε να τα αναγνωρίσουμε.
Τα μικτά δάση ελάτης και δρυός δημιουργούν ένα ζωντανό μωσαϊκό βιοποικιλότητας που φιλοξενεί σημαντικά είδη άγριας ζωής, με το λύκο, το ζαρκάδι και τα αρπακτικά πουλιά να βρίσκουν εδώ καταφύγιο. Τα Βαρδούσια, πατρίδα του Αθανάσιου Διάκου, αγκαλιάζουν τη Γκιώνα και με τα πεντακάθαρα νερά τους τροφοδοτούν τη λίμνη του Μόρνου.
Το φυσικό ανάγλυφο των τριών βουνών δεν είναι μόνο ένας επίγειος παράδεισος για τον περιπατητή και τον παρατηρητή, αποτελεί και τόπο μνήμης: Από τα μονοπάτια τους πέρασαν άνθρωποι που αγωνίστηκαν, που αντιστάθηκαν, που άφησαν το αποτύπωμά τους στο χρόνο. Εδώ η φύση δεν αποτελεί το φόντο, αλλά είναι η πρωταγωνίστρια της ιστορίας σε μία συνέχεια μέχρι σήμερα…
Σε αυτό το διήμερο ταξίδι θα έρθουμε σε επαφή με τον εαυτό μας, θα κινηθούμε μέσα στο τοπίο, σε βατές διαδρομές με ήπιο ρυθμό, με σεβασμό σε αυτό που παρατηρούμε, μόνο φωτογραφίζοντας και αγγίζοντας αυτό που μας προσφέρει η φύση. Η ματιά μας θα είναι στραμμένη όχι μόνο στην ομορφιά, αλλά και στη σημασία αυτού που βλέπουμε, στην ιστορία και στο παρόν.

Σε αυτήν την εξόρμηση:

Θα περπατήσουμε στο Οικολογικό Πάρκο της Παύλιανης και στις πηγές του Ασωπού, ανάμεσα σε αιωνόβια δέντρα και δροσερές διαδρομές.
Θα κινηθούμε στο οροπέδιο στις Βρύζες και σε δασικά λιβάδια, σε περιοχές γνωστές για τα αγριολούλουδά τους και με πανοραμική θέα στην κορυφογραμμή της Γκιώνας. Ο καφές στο «Καταφύγιο» είναι εξαιρετικός.
Στο πάρκο του Ηρακλή, θα ανακαλύψουμε τη χλωρίδα του Εθνικού Δρυμού Οίτης και θα έχουμε τη δυνατότητα να βουτήξουμε στα κρυστάλλινα νερά.
Θα σταθούμε στον καταρράκτη και στο γεφύρι της Στρώμης, θα φωτογραφίσουμε και θα απολαύσουμε την ομορφιά του φυσικού τοπίου.
Θα ακολουθήσουμε διαδρομές δίπλα στο ποτάμι στην κοιλάδα του Μόρνου, μέσα σε πλατάνια και ρεματιές.
Θα δούμε τη μεγαλύτερη ορθοπλαγιά των Βαλκανίων στη Συκιά -ένα τοπίο της Γκιώνας επιβλητικό και μοναδικό. Σε μία συγκεκριμένη διαδρομή θα παρατηρήσουμε πουλιά των βράχων, όπως Βραχοτσοπανάκους και είδη που βρίσκουν ιδανικό καταφύγιο εδώ, αλλά θα πιούμε τον καφέ μας σε ένα παραδοσιακό καφενείο.
Θα επισκεφθούμε τα ιστορικά χωριά Αθανάσιος Διάκος και Μαυρολιθάρι, που διατηρούν τη ταυτότητα της περιοχής ζωντανή.
Θα κάνουμε παρατήρηση άγριας ζωής και πουλιών.
Θα φωτογραφίσουμε το τοπίο και τους φυσικούς του κατοίκους.
Θα συμμετάσχουμε στην απελευθέρωση αποθεραπευμένων άγριων πουλιών σε συνεργασία με την ΑΝΙΜΑ.

Η Greenway Experience και η ΑΝΙΜΑ, με την εμπειρία τους στις περιβαλλοντικές εκδρομές και με αγάπη για την άγρια φύση, σας προσκαλούν να συμμετάσχετε σε αυτή την εξόρμηση μακριά από τη ζέστη και την πολυκοσμία της πόλης!
Δε χάνουμε αυτήν την εκδρομή!
Οι αποδράσεις στο βουνό είναι ανάσες ζωής!
Περισσότερες πληροφορίες: greenwayexperience1@gmail.com – 6974510976 και 6937947072

Μονοήμερη Εκδρομή Χαλκίδα - Εύριπος - Αλυκή Κοπανά Κυριακή 18/5/2025
2025-05-18 07:30 - 19:00
Η Greenway Experience και η ΑΝΙΜΑ σας προσκαλούμε στην επόμενη μονοήμερη εξόρμησή
μας στη Χαλκίδα την Κυριακή 18 Μαΐου.
Περιλαμβάνει απελευθερώσεις και παρατήρηση πουλιών στην αλυκή Κοπανά (νότια της Χαλκίδας) και κατόπιν επίσκεψη στο Αρχαιολογικό Μουσείο, στο τέμενος του Εμίρ Ζαδέ, στο Κάστρο του Καράμπαμπα και στον πορθμό του Ευρίπου – παλιά γέφυρα. Η εκδρομή μας θα ολοκληρωθεί με επίσκεψη σε βιολογικό αγρόκτημα και γεύμα αποκλειστικά με βιολογικά – παραδοσιακά προϊόντα.
Δηλώσεις ενδιαφέροντος εδώ.
Περισσότερες πληροφορίες: τηλ. 6974510976 και 6937947072, greenwayexperience1@gmail.com
Αναλυτικότερα:
Η εκδρομή θα ξεκινήσει με παρατήρηση πουλιών σε δύο μικρούς υγροτόπους, την Αλυκή Κοπανά – Αλυκή Νέας Λαμψάκου, που λόγω ανοιξιάτικης μετανάστευσης θα έχουν ενδιαφέρον. Ακολουθεί το Αρχαιολογικό Μουσείο «ΑΡΕΘΟΥΣΑ», το Κάστρο του Καράμπαμπα και ο πορθμός του Ευρίπου με την παλαιά γέφυρα, το τζαμί του Εμίρ Ζαδέ, η παλαιά εκκλησία της Αγίας Παρασκευής, η οικία του Βαΐλου – Ενετού διοικητή και τα σοκάκια της παλιάς Χαλκίδας.
Η εκδρομή μας θα περιλάβει επίσκεψη σε βιολογικό αγρόκτημα στην περιοχή της Αυλίδας, όπου οι παραδοσιακές τεχνικές καλλιέργειας και εκτροφής ζώων συνδυάζονται με έναν άλλο τρόπο ζωής. Στο βιολογικό αγρόκτημα «Σπύρος και Νικολέττα» θα ενημερωθούμε για τις τεχνικές της βιοκαλλιέργειας, το συνδυασμό με την παραδοσιακή κτηνοτροφία, την αξία των βιολογικών προϊόντων και των προϊόντων από ντόπιες ποικιλίες.
Η εκδρομή μας θα κλείσει με γεύμα στο αγρόκτημα αποκλειστικά με βιολογικά προϊόντα εποχής. Όλοι οι συμμετέχοντες θα πάρουν ως δώρο γλαστράκια με λαχανικά για να τα καλλιεργήσουν.
Η τιμή για τη μονοήμερη είναι 40 ευρώ/ άτομο. Περιλαμβάνεται ΦΠΑ 24% και τα μουσεία αλλά όχι τα γεύματα και τυχόν προσωπικά έξοδα. Δείτε παρακάτω το αναλυτικό πρόγραμμα της εκδρομής.

Γιατί να έρθετε μαζί μας;

Birdwatching και φωτογράφιση υδρόβιων πουλιών σε δύο αλυκές
Επαφή με τη βιοκαλλιέργεια για έναν πιο φυσικό τρόπο ζωής
Γεύμα αποκλειστικά με βιολογικά προϊόντα
Γνωριμία με την αρχαία και νεότερη ιστορία της γειτονικής Χαλκίδας
Περίπατος σε μια από τις πιο όμορφες παραθαλάσσιες πόλεις της χώρας μας
Πολλές δυνατότητες φωτογράφισης των αξιοθέατων και των μνημείων της πόλης
Για τις απελευθερώσεις με την ΑΝΙΜΑ, που όλοι περιμένουν!

ΔΕΝ ΧΑΝΟΥΜΕ ΑΥΤΗ ΤΗΝ ΕΚΔΡΟΜΗ!
ΕΙΝΑΙ ΜΟΝΑΔΙΚΗ ΚΑΙ ΠΡΩΤΟΤΥΠΗ!
ΣΑΣ ΠΕΡΙΜΕΝΟΥΜΕ!
Πρόγραμμα εκδρομής (PDF)

ΒΕΡΓΙΝΑ - ΒΕΡΜΙΟ - ΝΑΟΥΣΑ 1-4 Μαΐου με την Greenway Experience και την ΑΝΙΜΑ
2025-05-01 07:00 - 2025-05-04 20:30
Βεργίνα, όρος Βέρμιο και Νάουσα 1-4 Μαΐου
Πρωτομαγιά με την ΑΝΙΜΑ και την Greenway Experience

Αγαπητοί φίλοι και φίλες,
Σας καλούμε σε μια μοναδική εκδρομή που συνδυάζει την αρχαία ιστορία, το φυσικό μεγαλείο και την πολιτιστική κληρονομιά της Μακεδονίας!
Μαζί θα επισκεφθούμε με ξεναγό τη Βεργίνα, θα κάνουμε παρατήρηση πουλιών και φωτογραφίσεις στο δάσος στο Βέρμιο και στο χιονοδρομικό στα Τρία-Πέντε Πηγάδια. Θα ξεναγηθούμε στη Σχολή Αριστοτέλη και στους μακεδονικούς τάφους στη Μίεζα και θα μάθουμε περισσότερα για το Ξινόμαυρο στα οινοποιεία της περιοχής. Η ίδια η πόλη της Νάουσας είναι πανέμορφη, τη διατρέχει η Αράπιτσα και έχει πολλά αξιοθέατα!
Δηλώσεις ενδιαφέροντος ΕΔΩ! (αναφέρονται οι τιμές ανά δωμάτιο)
e-mail: greenwayexperience1@gmail.com
Τηλέφωνα: 6974510976 και 6937947072
Αναλυτικότερα η εκδρομή μας:
Βεργίνα και βασιλικοί τάφοι των Αιγών
Θα επισκεφθούμε με ξεναγό ολόκληρο τον αρχαιολογικό χώρο της Βεργίνας, όπου ανακαλύφθηκε ο τάφος του Φιλίππου Β΄, πατέρα του Μ. Αλεξάνδρου. Σε ένα ανακαινισμένο μουσείο-κόσμημα, θα θαυμάσουμε μοναδικά ευρήματα, όπως η χρυσή λάρνακα με το αστέρι της Μακεδονίας, τα βασιλικά στεφάνια και τα περίτεχνα κτερίσματα που μαρτυρούν την ισχύ της αρχαίας Μακεδονίας.
Βέρμιο με δάση και αλπικά τοπία
Tο όρος Βέρμιο είναι γνωστό για τα απέραντα δάση από οξιές και ως βιότοπος της καφέ αρκούδας. Εδώ θα έχουμε την ευκαιρία να περπατήσουμε σε βατούς χωματόδρομους, να παρατηρήσουμε και να φωτογραφίσουμε δασικά είδη πουλιών, όπως δρυοκολάπτες και γερακαετούς, και να απολαύσουμε τη γαλήνη της φύσης. Λόγω της άνοιξης, το βουνό είναι γεμάτο αγριολούλουδα και θα μάθουμε περισσότερα για τη χλωρίδα του. Θα καταλήξουμε στα Τρία-Πέντε Πηγάδια, μια αλπική περιοχή που προσφέρει μοναδική θέα και τοπίο.
Νάουσα – Πόλη ηρωισμού και παράδοσης
Η εκδρομή θα αφιερώσει χρόνο στην ιστορική πόλη της Νάουσας, γνωστής για τη θυσία των γυναικών στον καταρράκτη της Αράπιτσας κατά την Επανάσταση του 1821. Θα περιηγηθούμε στα γραφικά σοκάκια της, θα ανακαλύψουμε τη μοναδική μακεδονίτικη αρχιτεκτονική, θα επισκεφθούμε μουσεία αλλά και το άλσος του Αγίου Νικολάου, από τα ομορφότερα φυσικά πάρκα της χώρας μας.
Άλσος Αγίου Νικολάου – Η φύση στα καλύτερά της
Οι birdwatchers και όχι μόνο θα ξεκινούν την ημέρα τους το πρωί στο Άλσος Αγίου Νικολάου, έναν καταπράσινο παράδεισο με τρεχούμενα νερά και αιωνόβια πλατάνια, ιδανικό για φωτογραφία και παρατήρηση άγριων πουλιών. Δρυοκολάπτες, αρπακτικά, νεροκότσυφες, συκοφάγοι, κούκοι, τσαλαπετεινοί και μαύροι πελαργοί είναι μερικά από τα δεκάδες είδη που έχουν παρατηρηθεί εδώ. Ο χώρος έχει άνετα μονοπάτια και γραφικά γεφυράκια και προσφέρεται και για ένα χαλαρό περπάτημα.
Σχολή Αριστοτέλη
Θα επισκεφθούμε τη Σχολή του Αριστοτέλη, όπου ο φιλόσοφος δίδαξε το Μέγα Αλέξανδρο. Στο χώρο θα ακολουθήσουμε τα βήματα του νεαρού βασιλιά, αλλά θα επισκεφθούμε και τους γειτονικούς μακεδονικούς τάφους στη Μίεζα.
Ξινόμαυρο και οινογευσία
Η εκδρομή μας δε θα μπορούσε να ολοκληρωθεί χωρίς μια επίσκεψη στους φημισμένους αμπελώνες της Νάουσας, όπου καλλιεργείται η ποικιλία Ξινόμαυρο. Θα έχουμε την ευκαιρία να γνωρίσουμε τη διαδικασία παραγωγής του κρασιού και να απολαύσουμε μια οινική εμπειρία σε ένα από τα ιστορικά οινοποιεία της περιοχής.

Ιστορία, φύση και γεύσεις μας περιμένουν σε αυτήν την εκδρομή!
Μην τη χάσετε!
Αξιοποιήστε την Πρωτομαγιά σας!
Για περισσότερες πληροφορίες στείλτε μας μήνυμα στο greenwayexperience1@gmail.com.
Δηλώστε το ενδιαφέρον σας στη ΦΟΡΜΑ!
ΑΝΑΛΥΤΙΚΟ ΠΡΟΓΡΑΜΜΑ ΕΚΔΡΟΜΗΣ (PDF)

Μονοήμερη Εκδρομή Ασίνη - Μιδέα - Ναύπλιο
2025-04-06 07:30 - 19:30
Η Greenway Experience και η ΑΝΙΜΑ σας κοινοποιούμε την επόμενη μονοήμερη εκδρομή μας στην Αρχαία Ασίνη, στη Μυκηναϊκή Μιδέα και στο Ναύπλιο την Κυριακή 6 Απριλίου. Σκοπός μας είναι να εξερευνήσουμε κάποια λιγότερο γνωστά σημεία της Αργολίδας.
Δηλώσεις ενδιαφέροντος: https://forms.gle/ZHkysESaWb7YUbq29
Περισσότερες πληροφορίες: τηλ. 6974510976, greenwayexperience1@gmail.com
Συμμετοχή στις μονοήμερες: 40 ευρώ το άτομο (περιλαμβάνεται ΦΠΑ 24%)
Δείτε παρακάτω το αναλυτικό πρόγραμμα της εκδρομής
Η Αρχαία Ασίνη ήταν μια σημαντική μυκηναϊκή πόλη, που αναφέρεται ήδη από τον Όμηρο ως μία από τις πόλεις που έστειλαν πλοία στον Τρωικό Πόλεμο. Βρίσκεται μετά το Τολό σε ένα ειδυλλιακό σημείο, σε λόφο με πλούσια βλάστηση και ορνιθοπανίδα και δίπλα στη θάλασσα. Σήμερα είναι ορατά τα τείχη της ελληνιστικής περιόδου, ενώ ο αρχαιολογικός χώρος περιλαμβάνει ενδιαφέρουσες διαδρομές ανάμεσα σε θάμνους και αρωματικά φυτά.
Εμείς θα γνωρίσουμε την ιστορία του χώρου με συνοδεία και ενημέρωση από ειδικό, αλλά το πρόγραμμά μας περιλαμβάνει και γνωριμία με τα αγριολούλουδα, τους θάμνους και τα αρωματικά φυτά, που είναι ανθισμένα ακριβώς αυτή την εποχή. Θα μοιράσουμε καρτέλες με φωτογραφίες και στοιχεία, προκειμένου να μάθουμε ποια είδη συναντούμε. Στο χώρο υπάρχει επίσης ενημερωτική έκθεση με όλα τα είδη της χλωρίδας του λόφου. Την Ασίνη τίμησε και ο Γιώργος Σεφέρης με το γνωστό ποίημά του «Ο βασιλιάς της Ασίνης». Εδώ θα κάνουμε και τις απελευθερώσεις ειδών που έχουν αποθεραπευθεί στην ΑΝΙΜΑ.
Η Ακρόπολη της Μιδέας ήταν μια από τις σημαντικότερες μυκηναϊκές ακροπόλεις της Αργολίδας, αλλά λιγότερο γνωστή, και για αυτό την επιλέξαμε: Χρονολογείται από τη Μυκηναϊκή Εποχή (1600-1100 π.Χ.) και διαθέτει εντυπωσιακά κυκλώπεια τείχη που χτίστηκαν με τεράστιους ογκόλιθους, όπως αυτοί των Μυκηνών και της Τίρυνθας. Βρίσκεται σε στρατηγική θέση, σε λόφο με πανοραμική θέα προς τις εύφορες πεδιάδες της Αργολίδας. Η γύρω περιοχή είναι γεμάτη ελαιώνες, αμπελώνες και μεσογειακή βλάστηση.
Το Νεκροταφείο Δενδρών βρίσκεται στη Μιδέα και περιλαμβάνει ένα θολωτό και δεκαέξι θαλαμωτούς τάφους. Οι θαλαμωτοί τάφοι είχαν λαξευτεί σε μαλακό πέτρωμα και η είσοδός τους φραζόταν με ξερολιθιά. Επιχρισμένοι τοίχοι και δάπεδα μας δίνουν την εντύπωση ότι οι τάφοι αυτοί μιμούνται τις κατοικίες των ζωντανών. Αποτελεί ένα από τα πλουσιότερα μυκηναϊκά νεκροταφεία της Πελοποννήσου και μπορεί να συγκριθεί με αυτό των Αηδονιών στη Νεμέα, που έχουμε επισκεφθεί.
Το Ναύπλιο είναι μια από τις πιο γραφικές και ιστορικά πλούσιες πόλεις της Ελλάδας, με διαρκή κατοίκηση από την αρχαιότητα μέχρι σήμερα. Αναφέρεται ως επίνειο της Τίρυνθας και, σύμφωνα με τη μυθολογία, ιδρύθηκε από τον Ναύπλιο, γιο του Ποσειδώνα. Στην Ενετοκρατία (15ος-17ος αιώνας) η πόλη οχυρώθηκε με τα επιβλητικά φρούρια Παλαμήδι, Μπούρτζι και τα τείχη της Ακροναυπλίας. Να σημειώσουμε ότι το Μπούρτζι είναι επισκέψιμο, αλλά εμείς προτείνουμε μια βόλτα στα πιο ενδιαφέροντα ιστορικά σημεία στο κέντρο τη πόλης.

✨ Συνοψίζοντας:
Η Αρχαία Ασίνη προσφέρει ένα μοναδικό συνδυασμό αρχαιολογικού ενδιαφέροντος, παράκτιας φυσικής ομορφιάς και τη δυνατότητα να μάθουμε περισσότερα για τα ανθισμένα φυτά της άνοιξης.
Η Μιδέα είναι ένας λιγότερο γνωστός αλλά συναρπαστικός μυκηναϊκός αρχαιολογικός χώρος με εντυπωσιακή θέα και συνδυάζεται με την επίσκεψη στο νεκροταφείο Δενδρών.
Το Ναύπλιο συνδυάζει ιστορία και αρχιτεκτονική και ολοκληρώνει την εκδρομή μας.

🌟 Γιατί να έρθετε μαζί μας;
✅ Εξερεύνηση λιγότερο γνωστών αλλά σπουδαίων αρχαιολογικών χώρων
✅ Ένα ταξίδι στην καρδιά του μυκηναϊκού πολιτισμού με συνοδεία ειδικού
✅ Μύηση στη μεσογειακή χλωρίδα, τα αγριολούλουδα και τα αρωματικά φυτά της Ασίνης
✅ Χαλάρωση και ιστορικός περίπατος στην πρώτη πρωτεύουσα της Ελλάδας
✅ Πολλές δυνατότητες φωτογράφισης τοπίου, λουλουδιών και πουλιών
✅ Για τις απελευθερώσεις με την ΑΝΙΜΑ που όλοι περιμένουν
✅ Γνωρίζουμε ανθρώπους που αγαπούν την ιστορία και τη φύση

ΠΡΟΓΡΑΜΜΑ ΕΚΔΡΟΜΗΣ (PDF)
ΑΡΧΑΙΑ ΑΣΙΝΗ (VIDEO)

Δάσος Φολόης – Αρχαία Ολυμπία – Κυπαρισσιακός Κόλπος: Τριήμερο στη Φύση με την Greenway Experience και την ΑΝΙΜΑ
2025-03-01 07:00 - 2025-03-03 21:00
Το τριήμερο της Καθαράς Δευτέρας (1-3 Μαρτίου 2025) η Greenway Experience και η ΑΝΙΜΑ μας προσκαλούν σε μια ξεχωριστή εκδρομή στη Δυτική Πελοπόννησο, όπου θα περιηγηθούμε σε προστατευόμενες περιοχές γεμάτες φυσική ομορφιά και ιστορία. Από τα παράκτια δάση και τις λίμνες μέχρι τον ιερό τόπο της Αρχαίας Ολυμπίας και το μυθικό δάσος της Φολόης, κάθε σημείο της διαδρομής μας αποτελεί μια ξεχωριστή εμπειρία. Η διαμονή μας θα είναι στο ξενοδοχείο ΑΝΤΩΝΙΟΣ 4* στην Αρχαία Ολυμπία.
ΔΗΛΩΣΕΙΣ ΕΝΔΙΑΦΕΡΟΝΤΟΣ ΕΔΩ!

Μονόκλινο (κόστος 295 ευρώ)
Δίκλινο (κόστος 235 ευρώ το άτομο)
Τρίκλινο (κόστος 215 ευρώ το άτομο)

Οι διαδρομές μας το τριήμερο θα είναι οι εξής:
Παράκτιο Δάσος Ελέας & Λίμνη Καϊάφα
Θα ανακαλύψουμε το παράκτιο δάσος Ελέας, που εκτείνεται δίπλα στη απέραντη αμμουδιά του Κυπαρισσιακού κόλπου. Εδώ σχηματίζεται ένα ιδιαίτερο οικοσύστημα ανάμεσα σε πεύκα και αμμοθίνες. O Κυπαρισσιακός κόλπος αποτελεί μία από τις σημαντικότερες περιοχές ωοτοκίας της θαλάσσιας χελώνας Καρέτα – Καρέτα σε ολόκληρη τη Μεσόγειο, προσδίδοντας στον τόπο μεγάλη οικολογική αξία. Θα επισκεφτούμε επίσης τη Λίμνη Καϊάφα, έναν υγρότοπο πλούσιο σε άγρια ζωή, γνωστό και για τις ιαματικές πηγές του. Το πρόγραμμα περιλαμβάνει απελευθερώσεις ειδών που έχουν αποθεραπευτεί στην ΑΝΙΜΑ.

Αρχαία Ολυμπία – Εκεί όπου γεννήθηκαν οι Ολυμπιακοί Αγώνες
Θα περιηγηθούμε στον ιερό τόπο όπου γεννήθηκαν οι Ολυμπιακοί Αγώνες, μέσα σε ένα φυσικό περιβάλλον απαράμιλλης ομορφιάς. Πιστοποιημένος ξεναγός θα μας συνοδεύει και θα μας ενημερώνει, τόσο στον αρχαιολογικό χώρο (Ναός του Δία, Στάδιο, Φιλιππείο, Ηραίο) όσο και στο Μουσείο, όπου θα θαυμάσουμε τον περίφημο Ερμή του Πραξιτέλη και ανεκτίμητα αρχαιολογικά ευρήματα. Η Αρχαία Ολυμπία μάς προτρέπει να αφεθούμε στη μαγεία του παρελθόντος και να νιώσουμε τη δύναμη της ιστορίας, που εξακολουθεί να ζει σε κάθε γωνιά αυτού του χώρου.

Δάσος Φολόης – Ο μύθος ζωντανεύει
Στην καρδιά της Πελοποννήσου βρίσκεται το μυθικό δρυοδάσος της Φολόης, το βασίλειο των Κενταύρων. Εδώ, σύμφωνα με τη μυθολογία, ο Ηρακλής συναντήθηκε με τον Κένταυρο Φόλο, πριν πραγματοποιήσει τον άθλο της σύλληψης του Ερυμάνθιου Κάπρου.
Το πυκνό αυτό δάσος είναι ένας από τους σημαντικότερους βιότοπους της περιοχής. Φιλοξενώντας δρυοκολάπτες, αρπακτικά και άλλα δασικά είδη, προσφέρει μοναδικές ευκαιρίες για παρατήρηση και φωτογράφιση άγριας ζωής. Τα μονοπάτια κάτω από τις πανύψηλες δρυς και το απαλό φως που φιλτράρεται μέσα από τα φύλλα δημιουργούν μια πραγματικά μαγευτική ατμόσφαιρα σε ένα τοπίο βγαλμένο από παραμύθι…

Γιατί να έρθετε σε αυτήν την εκδρομή:

Είναι ιδανική για φωτογραφία, παρατήρηση πουλιών και περπάτημα στη φύση
Συνδυάζει με μοναδικό τρόπο φύση & πολιτισμό
Ανακαλύπτουμε κρυμμένες ομορφιές της Δυτικής Πελοποννήσου
Μαθαίνουμε για την άγρια ζωή, τη μυθολογία & την ιστορία
Έχουμε νέες εμπειρίες σε ένα γαλήνιο περιβάλλον.

ΔΕΝ ΧΑΝΟΥΜΕ ΑΥΤΗΝ ΤΗΝ ΕΚΔΡΟΜΗ!

Πρόγραμμα εκδρομής (PDF)
Για περισσότερες πληροφορίες, τηλεφωνήστε μας:
Σπύρος Ψύχας – 6974510976
Δημήτρης Αναγνώστου – 6937947072
Info: greenwayexperience1@gmail.com

Εκδρομή στο Μεσολόγγι και το Αιτωλικό με την Greenway Experience
2025-02-01 07:00 - 2025-02-02 21:00
H εκδρομή μας σε Μεσολόγγι – Αιτωλικό και στους υγροτόπους ανάμεσα στις εκβολές του Αχελώου και του Ευήνου θα γίνει στις 1 και 2 Φεβρουαρίου και θα χαρούμε να σας δούμε εκεί!
Όπως θα δείτε και στο πρόγραμμα, υπάρχουν πολλές δραστηριότητες που αφορούν το ιδιαίτερο συγκινησιακό ιστορικό, πολιτιστικό και κοινωνικό περιβάλλον της περιοχής και οι οποίες θα μας δώσουν μία πλούσια εικόνα και σύνθετες εμπειρίες.
Και πάλι θα χωριστούμε σε δύο ομάδες ανάλογα με τα ενδιαφέροντά σας: η μία ομάδα θα επικεντρώσει στο birdwatching και στη φωτογράφιση πουλιών και τοπίου και η άλλη στα ιστορικά και πολιτιστικά στοιχεία. Και οι δύο ομάδες όμως θα κάνουν βαρκάδα στην Κλείσοβα, παρατήρηση πουλιών και κοινές ενημερώσεις.
Αυτή τη φορά η ΑΝΙΜΑ – εκτός από γερακίνες ή άλλα αρπακτικά – θα μας παραδώσει για απελευθέρωση και υδρόβια πουλιά, των οποίων οι βιότοποι είναι ακριβώς οι υγρότοποι που θα επισκεφθούμε.
Εάν θέλετε να συμμετέχετε μπορείτε να καταθέσετε τις προκαταβολές σας ως την Παρασκευή 17/1/25. Δείτε σχετικά τα παρακάτω αρχεία για τα κόστη και τις υπόλοιπες πληροφορίες της εκδρομής. Εκεί θα βρείτε και το πρόγραμμα.

Για όποια διευκρίνιση τηλεφωνήστε μας:
Σπύρος Ψύχας 6974510976
Δημήτρης Αναγνώστου 6937947072

Περιγραφή της εκδρομής (PDF)
Πληροφορίες – κόστoς (PDF)
Πρόγραμμα εκδρομής (PDF)

Ημερίδα: Η Άγρια Ζωή στους Δήμους του Λεκανοπεδίου - Μια πρόκληση για όλους μας
2025-01-30 11:00 - 14:00 | Πνευματικό Κέντρο του Δήμου Αθηναίων, Ακαδημίας 50, Αθήνα, 10679, Greece
Ημερίδα: Η Άγρια Ζωή στους Δήμους του Λεκανοπεδίου – Μια πρόκληση για όλους μας
Η ΑΝΙΜΑ και ο ΠΕΣΥΔΑΠ σας προσκαλούν στην ημερίδα με θέμα:
Η Άγρια Ζωή στους Δήμους του Λεκανοπεδίου: Μια πρόκληση για όλους μας
η οποία θα πραγματοποιηθεί την Πέμπτη 30 Ιανουαρίου 2025
από τις 11:00 έως τις 14:00
στο Πνευματικό Κέντρο του Δήμου Αθηναίων (Ακαδημίας 50).
Η ημερίδα απευθύνεται σε στελέχη των δήμων και πολίτες και έχει στόχο να αναδείξει τη σημασία της βιολογικής ποικιλότητας μέσα στις πόλεις και να θέσει τις βάσεις μιας συζήτησης για την ανάπτυξη δράσεων που θα καταστήσουν τις πόλεις πιο φιλικές προς την άγρια ζωή.
Σας περιμένουμε για μια ουσιαστική συζήτηση γύρω από τη συνύπαρξη ανθρώπων και άγριας φύσης στον αστικό ιστό.

ΠΡΟΓΡΑΜΜΑ ΗΜΕΡΙΔΑΣ (PDF)
Η ημερίδα πραγματοποιείται στο πλαίσιο του έργου “Περίθαλψη και επανένταξη άγριων ζώων – συμβολή στην υλοποίηση των πολιτικών της ΕΕ για την αστική βιοποικιλότητα». Το έργο χρηματοδοτείται από το Πράσινο Ταμείο, μέσω του Χρηματοδοτικού Προγράμματος «Φυσικό Περιβάλλον & Καινοτόμες Δράσεις 2023» – Άξονας Προτεραιότητας «Καινοτόμες δράσεις με τους πολίτες».
